Komission asetus (EY) N:o 1924/2000, annettu 11 päivänä syyskuuta 2000, neuvoston asetuksen (EY) N:o 104/2000 soveltamista koskevista yksityiskohtaisista säännöistä kalastusalan tuottajajärjestöille niiden tuotannon laadun parantamiseksi annettavan erityishyväksynnän myöntämisen osalta



Virallinen lehti nro L 230 , 12/09/2000 s. 0005 - 0006



Komission asetus (EY) N:o 1924/2000, annettu 11 päivänä syyskuuta 2000, neuvoston asetuksen (EY) N:o 104/2000 soveltamista koskevista yksityiskohtaisista säännöistä kalastusalan tuottajajärjestöille niiden tuotannon laadun parantamiseksi annettavan erityishyväksynnän myöntämisen osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kalastus- ja vesiviljelytuotealan yhteisestä markkinajärjestelystä 17 päivänä joulukuuta 2000 annetun neuvoston asetuksen (EY) N:o 104/2000(1) ja erityisesti sen 12 artiklan 5 kohdan, sekä katsoo seuraavaa: (1) Asetuksessa (EY) N:o 104/2000, jolla kumotaan 1 päivästä tammikuuta 2001 alkaen neuvoston asetukset (ETY) N:o 3759/92(2) ja (ETY) N:o 1772/82(3), säädetään, että niille tuottajajärjestöille, jotka toteuttavat suunnitelmaa tuotteidensa laadun parantamiseksi, voidaan myöntää erityishyväksyntä. Kyseisessä asetuksessa säädetyn erityishyväksynnän edellytyksiä on muutettu aiempaan oikeudelliseen kehykseen nähden, ja siksi olisi aiheellista säätää yksityiskohtaiset säännöt ja kumota aihetta koskeva nykyinen komission asetus (EY) N:o 2636/95(4). (2) On määriteltävä ne vesiviljelytuotteet, joita laadunparannussuunnitelma koskee. (3) Olisi säädettävä niistä tiedoista, joita tuottajajärjestöjen on toimitettava, sekä joistakin seikoista menettelyssä, jolla jäsenvaltiot myöntävät, peruuttavat tai jättävät myöntämättä hyväksynnän. (4) On tarpeen säätää niistä edellytyksistä, joilla erityishyväksyntä peruutetaan tai jätetään myöntämättä. (5) Tässä asetuksessa säädetyt toimenpiteet ovat kalastustuotteiden hallintokomitean lausunnon mukaiset, ON ANTANUT TÄMÄN ASETUKSEN: 1 artikla Perusasetuksen 12 artiklan 1 kohdassa tarkoitetut vesiviljelytuotteet ovat neuvoston asetuksen (EY) N:o 2792/1999(5) liitteessä III olevan 2 kohdan 2 alakohdan a alakohdassa määritellyt tuotteet. 2 artikla Erityishyväksyntää hakevien tuottajajärjestöjen on toimitettava jäsenvaltion toimivaltaisille viranomaisille seuraavat tiedot: 1) Luettelo niiden tai niiden jäsenten tuottajajärjestössä vahvistettujen yhteisten sääntöjen mukaisesti kaupan pitämistä tuotteista, joista on laadittu niiden laadun parantamista koskeva suunnitelma. 2) Kyseisten tuotteiden laadun parantamista koskevan suunnitelman yksityiskohdat. Suunnitelmaan on sisällyttävä vähintään seuraavat seikat: - Muistutus neuvoston asetuksen (EY) N:o 104/2000 12 artiklan 2 kohdan kahdessa ensimmäisessä luetelmakohdassa olevan kuvauksen mukaisista suunnitelman tavoitteista. - Kuvaus tuotannon ja kaupan pitämisen kussakin vaiheessa toteutettavista toimenpiteistä. - Alustavien tutkimusten yhteenveto, jossa korostetaan erityisesti kyseisten tuotteiden nykyisiä laatuvaatimuksia, nykyisen järjestelmän puutteita ja puutteiden korjaamiseksi ehdotettuja menettelyjä. Näihin menettelyihin on kuuluttava koulutus sekä asianmukaisen tekniikan ja taitotiedon soveltaminen. 3) Pysyvä arviointi- ja valvontajärjestelmä, jolla varmistetaan, että suunnitelma vastaa asetettuja tavoitteita. 4) Suunnitelman täytäntöönpanon alustava talousarvio kolmeksi vuodeksi. 3 artikla 1. Jäsenvaltion on toimitettava komissiolle täydellinen jäljennös tuottajajärjestön esittämästä suunnitelmasta 30 päivän kuluessa sen vastaanottamisesta. 2. Jos komissio hylkää suunnitelman asetuksen (EY) N:o 104/2000 12 artiklan 3 kohdassa määritetyssä määräajassa, jäsenvaltio ei saa myöntää erityishyväksyntää suunnitelman esittäneelle tuottajajärjestölle. Jos komissio vaatii suunnitelmaan muutoksia, kyseinen jäsenvaltio voi hyväksyä suunnitelman ja myöntää erityishyväksynnän, kun vaaditut muutokset on tehty. 3. Jäsenvaltion on ilmoitettava tuottajajärjestölle päätöksestään kirjallisesti viimeistään 30 päivän kuluttua asetuksen (EY) N:o 104/2000 12 artiklan 3 kohdassa määritetyn määräajan päättymisestä. Jäsenvaltion päätöksen perusteet on esitettävä, jos erityishyväksyntää ei myönnetä. 4. Jos erityishyväksyntää aiotaan peruuttaa, jäsenvaltion on ilmoitettava tuottajajärjestölle siitä ja peruutuksen perusteista vähintään kaksi viikkoa ennen peruutusta. 5. Jäsenvaltioiden on ilmoitettava komissiolle kahden kuukauden kuluessa kaikista erityishyväksynnän myöntämistä, peruuttamista tai myöntämättä jättämistä koskevista päätöksistä sekä peruuttamisen tai myöntämättä jättämisen perusteet. 4 artikla 1. Jos jäsenvaltio peruu tuottajajärjestön hyväksynnän perusasetuksen 6 artiklan 1 kohdan b alakohdan nojalla, kyseiselle tuottajajärjestölle myönnetyt erityishyväksynnät perutaan myös. 2. Jäsenvaltiot voivat olla myöntämättä erityishyväksyntää tai peruuttaa sen seuraavissa tapauksissa: a) tuottajajärjestö ei toimita jäsenvaltiolle sen toiminnan valvontaan tarvittavia tietoja; tai b) tuottajajärjestö ei täytä tämän asetuksen tai asetuksen (EY) N:o 104/2000 12 artiklan mukaisia velvoitteitaan. 3. Erityishyväksyntä perutaan takautuvasti heti, jos tuottajajärjestö, jolle se on myönnetty, on käyttänyt sitä tai siitä saatavaa etua vilpillisesti. Tällaisessa tapauksessa jäsenvaltio perii takaisin asetuksen (EY) N:o 2792/1999 15 artiklan 1 kohdan b alakohdan mukaisesti myönnetyn tuen. 5 artikla Kumotaan asetus (EY) N:o 2636/95. 6 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 1 päivästä tammikuuta 2001. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä syyskuuta 2000. Komission puolesta Franz Fischler Komission jäsen (1) EYVL L 17, 21.1.2000, s. 22. (2) EYVL L 388, 31.12.1992, s. 1. (3) EYVL L 197, 6.7.1982, s. 1. (4) EYVL L 271, 14.11.1995, s. 8. (5) EYVL L 337, 30.12.1999, s. 10.